Document ID: 32014R0733

ΚΑΝΟΝΙΣΜΌΣ (ΕΕ) αριθ. 733/2014 ΤΗΣ ΕΠΙΤΡΟΠΉΣ
της 24ης Ιουνίου 2014
για την τροποποίηση του κανονισμού (ΕΚ) αριθ. 1418/2007 σχετικά με την εξαγωγή για αξιοποίηση ορισμένων αποβλήτων προς ορισμένες χώρες που δεν ανήκουν στον ΟΟΣΑ
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 37,
Ύστερα από διαβούλευση με τις ενδιαφερόμενες χώρες,
Εκτιμώντας τα ακόλουθα:
(1)
Σύμφωνα με το άρθρο 37 του κανονισμού (ΕΚ) αριθ. 1013/2006 η Επιτροπή ενημερώνει περιοδικά τον κανονισμό (ΕΚ) αριθ. 1418/2007 της Επιτροπής (2) σχετικά με την εξαγωγή για αξιοποίηση ορισμένων αποβλήτων προς ορισμένες χώρες στις οποίες δεν εφαρμόζεται η απόφαση του ΟΟΣΑ για τον έλεγχο των διασυνοριακών διακινήσεων αποβλήτων (εφεξής «η απόφαση ΟΟΣΑ» (3)). Η Επιτροπή απέστειλε γραπτό αίτημα σε κάθε χώρα στην οποία η απόφαση του ΟΟΣΑ δεν εφαρμόζεται ζητώντας γραπτή βεβαίωση ότι τα απόβλητα και τα μείγματα αποβλήτων που απαριθμούνται στο παράρτημα III ή ΙΙΙΑ του κανονισμού (ΕΚ) αριθ. 1013/2006, των οποίων η εξαγωγή δεν απαγορεύεται δυνάμει του άρθρου 36 του εν λόγω κανονισμού, μπορούν να εξαχθούν από την Ευρωπαϊκή Ένωση, προς αξιοποίηση, στην εν λόγω χώρα και ζητώντας ένδειξη ως προς το ποια διαδικασία ελέγχου, ενδεχομένως, θα ακολουθηθεί στη χώρα προορισμού. Η Επιτροπή έλαβε απαντήσεις από εβδομήντα τέσσερις χώρες. Επομένως, το παράρτημα του κανονισμού (ΕΚ) αριθ. 1418/2007 πρέπει να τροποποιηθεί αναλόγως ώστε να ληφθούν υπόψη οι εν λόγω απαντήσεις.
(2)
Στις 13 Φεβρουαρίου 2013 το Συμβούλιο του ΟΟΣΑ ενέκρινε τη γνώμη της επιτροπής περιβαλλοντικής πολιτικής σχετικά με τη συμμόρφωση του Ισραήλ με την απόφαση του ΟΟΣΑ. Συνεπώς, το άρθρο 37 παράγραφος 2 του κανονισμού (ΕΚ) αριθ. 1013/2006 δεν ισχύει πλέον για την εν λόγω χώρα και η εγγραφή για το Ισραήλ θα πρέπει, ως εκ τούτου, να διαγραφεί από το παράρτημα του κανονισμού (ΕΚ) αριθ. 1418/2007.
(3)
Η Νέα Ζηλανδία είναι χώρα στην οποία εφαρμόζεται η απόφαση του ΟΟΣΑ. Ως εκ τούτου, το άρθρο 37 του κανονισμού (ΕΚ) αριθ. 1013/2006 δεν ισχύει για την εν λόγω χώρα και η εγγραφή για τη Νέα Ζηλανδία θα πρέπει να διαγραφεί από το παράρτημα του κανονισμού (ΕΚ) αριθ. 1418/2007,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 1418/2007 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει τη δέκατη τέταρτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουνίου 2014.

Labels: 3
5
20